Folketing
2009-03-25

Lovforslaget lægger ikke op til mere privatisering. Når kommunerne den 1. august 2009 overtager beskæftigelsesindsatsen for både forsikrede ledige og for ikkeforsikrede ledige, så skal kommunerne have mulighed for at bruge andre aktører, der hvor det kan være med til at forbedre indsatsen for de ledige. Som det er i dag, finansieres beskæftigelsesindsatsen over for de forsikrede ledige af aktivrammen, som både dækker udgift til køb af aktive tilbud såsom uddannelse, vejledningsforløb m.v., og det dækker udgifter til køb af sammenhængende forløb hos andre aktører, som består af både jobsamtaler og aktive tilbud. I forbindelse med at kommunen overtager beskæftigelsesindsatsen for de forsikrede ledige, lægges hele aktivrammen over til kommunerne. Forslaget om, at staten refunderer 50 pct. af kommunernes udgifter til andre aktører, er den bedste oversættelse af det princip, der gælder for de forsikrede ledige i dag, hvor både aktivering og sammenhængende forløb hos andre aktører finansieres af aktivrammen. Forslaget er altså en direkte konsekvens af, at kommunerne overtager beskæftigelsesindsatsen for de forsikrede ledige.